section_heading: Opis dobra
paragraph_text: U jugozapadnom dijelu naselja Svirče, uz lokalni put koji vodi prema Vrbanju, izgrađen je stambeni sklop «Šimunića dvori» u sklopu kojega je i crkva sv. Josipa. Crkvu je 1671. godine sagradio kanonik Nikola Šimunić sa svojom braćom. U Šimunića dvorima su tijekom XVII. i XVIII. stoljeća redovito odsijedali hvarski biskupi prilikom kanonskih pohoda Svirčima. Crkva sv. Josipa pravokutnog je tlocrta, bez apside, pročelja okrenutog ka sjeveru. Građena je priklesanim kamenom u mortu, a na istočnom, zapadnom i južnom pročelju vidljivi su tragovi nadogradnje. Na glavnom, sjevernom pročelju je portal s polukružnom profiliranom lunetom u kojoj je postavljena u kamenu izrađena rustična glava sv. Josipa. Na nadvratniku je uklesana godina gradnje i natpis: «1671. ovi tempal bi sagradjen od bratje pokojnega Petra Šimunić» U zabatu glavnog pročelja izvorno je stajala trodijelna kamena preslica, koja se urušila, pa je 1969. godine zamijenjena novom, kamenom jednodijelnom preslicom.